**Port la gât o cruciuliţă**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Port la gât o cruciuliţă,

Însă tot păcătuiesc -

Eu am atârnat-o-acolo,

De Hristos să-mi amintesc.

Stă ascunsă sub o bluză,

Nu mă-ncurcă cu nimic:

N-o văd eu, n-o văd nici alţii -

E-un obiect discret şi mic.

Mi-amintesc doar câteodată

Că o port şi de-al ei rost,

Când de prea multe păcate

N-o găsesc unde a fost -

Se suceşte ruşinată,

Parcă nici n-ar fi a mea,

Şi-o găsesc întoarsă-n spate,

Şi-atunci vreau a o-ndrepta

Şi pe ea, dar şi pe mine,

Greu cuprins de remuşcări.

Şi o-ndrept. Şi-apoi uit iarăşi...

Şi mă las prins de-ncercări...

Am s-o port de-acum şi-n suflet,

Doar la gât o poartă mulţi -

În zadar te crezi cu Domnul

Dacă voia nu-I asculţi!